IGNALINOS RAJONO SAVIVALDYBĖS

ADMINISTRACIJOS DIREKTORIUS

ĮSAKYMAS

DĖL IGNALINOS RAJONO SAVIVALDYBĖS ADMINISTRACIJOS DIREKTORIAUS 2015 M. LIEPOS 17 D. ĮSAKYMO NR. V2-517 „DĖL ASMENŲ IR ŠEIMŲ, TURINČIŲ TEISĘ Į PARAMĄ BŪSTUI IŠSINUOMOTI, NUOMOJANČIŲ SOCIALINĮ BŪSTĄ AR GAUNANČIŲ BŪSTO NUOMOS AR IŠPERKAMOSIOS NUOMOS MOKESČIŲ DALIES KOMPENSACIJĄ, SĄRAŠŲ SUDARYMO, TVARKYMO IR TIKSLINIMO TVARKOS APRAŠO PATVIRTINIMO“ PAKEITIMO

2017 m. kovo 23 d. Nr. V2-188

Ignalina

Vadovaudamasis Lietuvos Respublikos vietos savivaldos įstatymo 18 straipsnio 1 dalimi, 29 straipsnio 8 dalies 2 punktu, Lietuvos Respublikos paramos būstui įsigyti ar išsinuomoti įstatymo 16 straipsnio 10 dalimi, Prašymų suteikti paramą būstui įsigyti ar išsinuomoti nagrinėjimo tvarkos aprašu, patvirtintu Socialinės apsaugos ir darbo ministro 2015 m. balandžio 10 d. įsakymu Nr. A1-195 „Dėl Prašymų suteikti paramą būstui įsigyti ar išsinuomoti nagrinėjimo tvarkos aprašo patvirtinimo“ (2016 m. gruodžio 30 d. įsakymo Nr. AI-702 redakcija),

p a k e i č i u Asmenų ir šeimų, turinčių teisę į paramą būstui išsinuomoti, nuomojančių socialinį būstą ar gaunančių būsto nuomos ar išperkamosios nuomos mokesčių dalies kompensaciją, sąrašų sudarymo, tvarkymo ir tikslinimo tvarkos aprašą, patvirtintą Ignalinos rajono savivaldybės administracijos direktoriaus 2015 m. liepos 17 d. įsakymu Nr. V2-517 „Dėl Asmenų ir šeimų, turinčių teisę į paramą būstui išsinuomoti, nuomojančių socialinį būstą ar gaunančių būsto nuomos ar išperkamosios nuomos mokesčių dalies kompensaciją, sąrašų sudarymo, tvarkymo ir tikslinimo tvarkos aprašo patvirtinimo“ (toliau – aprašas):

1. Pakeičiui aprašo 5.2 papunktį ir jį išdėstau taip:

„5.2. Gyventojų turto deklaravimo įstatymo nustatyta tvarka už kalendorinius metus deklaruoto turto vertė ar pajamos, kurios, vadovaujantis Piniginės socialinės paramos nepasiturintiems gyventojams įstatymo 17 straipsniu, įskaitomos į asmens ar šeimos gaunamas pajamas, neviršija įstatymo 11 straipsnio 2 dalyje nustatytų pajamų ir turto dydžių;“.

2. Papildau aprašą 11.7 papunkčiu ir jį išdėstau taip:

„11.7. užpildytą socialinės apsaugos ir darbo ministro patvirtintos formos prašymo priedą, jame nurodydami gautas pajamas, kurios, vadovaujantis Piniginės socialinės paramos nepasiturintiems gyventojams įstatymo 17 straipsnio 1 dalimi, neįskaitomos į asmenų ir šeimų gaunamas pajamas (priedą pildo tie asmenys, kurie gauna tokių pajamų ir nori, kad šios pajamos būtų išskaičiuotos iš deklaruojamų pajamų).“.

3. Pakeičiu aprašo 13 punktą ir jį išdėstau taip:

„13. Aprašo 12 punkte nurodytus duomenis, reikalingus teisei į paramą būsto nuomai nustatyti, esant asmens (kai kreipiasi šeima – visų pilnamečių šeimos narių) rašytiniam sutikimui, teisės aktų nustatyta tvarka iš valstybės registrų bei kitų informacinių sistemų ne vėliau kaip per 20 darbo dienų nuo prašymo registravimo dienos gauna atsakingas darbuotojas. Jeigu asmuo (šeima) nesutinka, kad duomenis surinktų atsakingas darbuotojas, asmuo per 5 darbo dienas raštu informuojamas apie nustatytus prašymo ar priedų trūkumus ir nustatomas 20 darbo dienų terminas nuo informavimo dienos trūkumams pašalinti. “.

4. Pakeičiu aprašo 23.2 papunktį ir jį išdėstau taip:

„23.2. šeimos ar asmens Gyventojų turto deklaravimo įstatymo nustatyta tvarka deklaruoto turto vertė ar pajamos, kurios, vadovaujantis Piniginės socialinės paramos nepasiturintiems gyventojams įstatymo 17 straipsniu, įskaitomos į asmens ar šeimos gaunamas pajamas, per kalendorinius metus daugiau kaip 25 procentais viršija įstatymo 11 straipsnio 2 dalyje nustatytus metinius pajamų ir turto dydžius;“.

5. Papildau aprašą 35¹ punktu ir jį išdėstau taip:

„35¹. Asmuo ar šeima (visi šeimos nariai), atvykę gyventi į Ignalinos rajono savivaldybės teritoriją iš kitos savivaldybės teritorijos ir pateikę prašymą, įrašyti juos į asmenų ir šeimų, turinčių teisę į paramą būstui išsinuomoti, sąrašą, į tokį sąrašą įrašomi įskaitant jų buvimo ankstesnės savivaldybės asmenų ir šeimų, turinčių teisę į paramą būstui išsinuomoti, sąraše laikotarpį.“.

6. Pakeičiu aprašo 37 punktą ir jį išdėstau taip:

„37.Asmenys ir šeimos, kurie įrašyti į asmenų ir šeimų, turinčių teisę į paramą būstui išsinuomoti, sąrašą, privalo:

37.1. pasibaigus kalendoriniams metams Gyventojų turto deklaravimo įstatyme nustatyta tvarka deklaruoti turtą (įskaitant gautas pajamas);

37.2. iki einamųjų metų gegužės 1 d. savivaldybės administracijai pateikti užpildytą socialinės apsaugos ir darbo ministro patvirtintos formos prašymo priedą, jame nurodydami gautas pajamas, kurios, vadovaujantis Piniginės socialinės paramos nepasiturintiems gyventojams įstatymo 17 straipsnio 1 dalimi, neįskaitomos į asmenų ir šeimų ganamas pajamas (priedą pildo tie asmenys, kurie gauna tokių pajamų ir nori, kad šios pajamos būtų išskaičiuotos iš deklaruojamų pajamų);

37.3. nedelsdami informuoti savivaldybės administraciją pasikeitus gyvenamajai vietai, šeiminei padėčiai, kontaktinei informacijai (adresui, telefono numeriui, elektroniniam paštui), materialinei padėčiai, įsigijus būstą ir kt., kas lemia įstatyme nustatytų turto ir pajamų dydžių, pagal kuriuos nustatoma teisė į paramą būstui išsinuomoti, viršijimą.“.

Administracijos direktorius	Vidas Kreivėnas